《送韩子成补三衢太守》
明代·黎民表

君不见凤凰羽翼何襹𧚺，丹霄掣曳谁能羁。丈夫磊落负才气，遇合风云自有时。

江左韩生称国俊，射策君门名益振。下笔偏窥左史书，剧谈合绾苏君印。

曹郎待次拂衣回，管乐心情付酒杯。十载幽忧缠橘市，两朝仙驭上瑶台。

畴昔论交几人在，一麾君亦思江海。钱塘江水日生潮，严滩明月何曾改。

挂帆信宿且经过，予亦青山梦斧柯。兰阴之水葡萄渌，襄阳小儿铜鞮歌。

腐儒岂辨一生事，黄金到手须快意。扬雄禄位诚足轻，相如肯与公卿议。

浊水清尘自不同，贫贱之交莫相弃。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。